**ÅRSMELDING FOR TYR INNLANDET 2018**

 **Styret har i 2018 bestått av:**

Leder: Else Engen
Nestleder: Hans Nannestad
Kasserer: Jørn Terje Dragly
Styremedlem: Jens Petter Sveum
Styremedlem: Øyvind Nordrum
Styremedlem: Bent Are Wollan
Styremedlem: Arne Nytrøen Solvang
Sekretær: Trond Alm fra Nortura

Revisorer: Tor Duenger og Jacob Kongsrud Lie

Valgkomite: Hans Gunstad, Eberhard Østmoe og Kristian Hovde.

**Medlemstall i laget pr 31.12.2018 er: 473, en økning på 60 det siste året.**

Årsmøtet i 2018 ble avholdt 16.02.18 på Honne på Toten. Der møtte 19. Det ble gjort et forsøk på 1 ½ dags møte (helg) med fagtema og overnatting på Honne. Dessverre meldte det seg for få, så vi måtte redusere arrangementet til årsmøte og middag. Det var ingen saker til behandling utover vanlige årsmøtesaker.

**Styrets arbeid i 2018:**

Styret har hatt 4 vanlige styremøter og 3 nettmøter og behandlet 15 saker, i tillegg har vi hatt mye kontakt via e-post og telefon.

Laget har vært representert på TYRs årsmøte og ledermøte, på Hedmark Bondelags årsmøte, i lokale prosjekter, rovdyrgruppe, rovdyrmøte og beiteprosjekt på Eidskog. Styret har også sendt uttalelse til Fylket i forbindelse med protest på rovdyrutvalgets kvote for årets ulvejakt og uttalelse i forbindelse med endring i miljøtilskudd i jordbruket. Ulvebestanden er betydelig over tallet Stortinget har bestemt, og skaper økende problemer. Vi har i den forbindelse hatt kontakt med Hedmark Jeger og Fisk og Naturbruksalliansen. Bent Are har vært rovdyrkontakt. Styret la også fram forslag til styret sentralt om å engasjere seg i rovdyrsaken og vurdere medlemsskap i Naturbruksalliansen.

Styret har også høsten -18 hatt et vellykket møte med Bondelaget i Hedmark og i Opland for å etablere et tettere samarbeid i forbindelse med jordbruksforhandlingene, samt og utveksle meninger og utfordringer. Øyvind og Bent Are fulgte opp kontakten med Bondelagene i den forbindelse. Bonde- og Småbrukarlaget klarte vi ikke å få noe møte med denne gangen.

**Aktiviteter 2018:**

Styret har representanter i fagruppe storfe i Solør, Hedmark, Nord- og Sør-Østerdal. Kun Solør har fungert dette året. Gruppa har arrangert flere fagmøter, fjøsbesøk og markvandring lokalt i Solør/Odal.

Laget har søkt TYR sentralt om og fått løfte om støtte til aktivitet/kurs 2018-19.

Vi har arrangert et sommertreff med fjøsbesøk og grilling. Dette fant sted på Totenåsen. Vi var innom to gårder og spiste nydelig grillmat på Morten Hoels sæter. Biffen var forberedt med langsteking natta før pga. tørke og brannfare. Sommertreffet i Nord-Østerdalen måtte vi avlyse da ingen av vertsgårdene så seg i stand til å ta imot besøk midt oppe i tørkeproblemene.

Årets fagtur gikk første helga i november til Skottland. I samarbeid med Reisegleder og Gjølstad gård arrangerte TYR Innlandet fagturen. Vi besøkte mange gårder med store ammekubesetninger, de fleste drev med oppfóring, samt Thainstone Centre - Europas største auksjonshus for sau og ku. Programmet var tett, men vi rakk også litt kultur i form av whisky smaking og omvisning på Glenfiddich. Fagturene har blitt populære – denne ble fulltegnet med 40 deltager ganske raskt.

Årets siste arrangementer var 2 julemøter som startet med et fagmøte med tema vitamin- og mineraltilskudd. Vi avsluttet kvelden og året med en god julemiddag hos Nortura på Rudshøgda. Omtrent 90 personer koste seg med ribbe med tilbehør og riskrem. Det andre møtet arrangerte vi i Alvdal. På Nordihauan ble vi også servert god julemat. Tema på fagdelen var det samme som på Rudshøgda. I tillegg snakket Bondelagslederen bl.a. om tørkesommeren, og en representant for Nortura orienterte.

Hedmark og Oppland er et stort geografisk område. Derfor er målet å avholde aktiviteter slik at flest mulige områder blir dekket. En måte er at styremedlemmene engasjerer seg i og deltar i arrangementer lokalt. Øyvind har engasjert seg i sitt område med fóringsråd – noe som har vist seg nødvendig etter tørkesommeren og endring i fórseddel for mange. Øvind og Else er i gang som mentor for hver sin nyoppstartede ammekuprodusent

TYR innlandet ga fortsatt støtte til innkjøp av vekter i 2018! Det kom inn 4 søknader og det ble bevilget støtte til alle i 2018. Søknadene kom etter en påminnings-sms utsendt til medlemmene.

Styret vil benytte anledningen til å takke alle som stiller med sine gårder og driftsopplegg til våre arrangementer, uten dere ville dette ikke vært mulig!

Tyr Innlandet takker også Nortura for bidraget til drift av laget. Vi nevner: Sekretær, servering og møtelokaler.

**For TYR Innlandet, Else Engen, leder**